Avainsanat

Tiivistelmä



Avainsanat

1. Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Komission päätös, jossa todetaan valtiontuen olevan yhteismarkkinoille soveltuva ilman kontradiktorisen menettelyn aloittamista - EY 88 artiklan 2 kohdassa tarkoitettu osapuoli, jota asia koskee

(EY 88 artiklan 2 ja 3 kohta sekä EY 230 artiklan neljäs kohta)

2. Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Komission päätös, jossa todetaan valtiontuen olevan yhteismarkkinoille soveltuva ilman kontradiktorisen menettelyn aloittamista - EY 88 artiklan 2 kohdassa tarkoitetun osapuolen, jota asia koskee, nostama kanne niiden menettelyllisten oikeuksien turvaamiseksi, joita väitetään loukatun sillä, että kontradiktorista menettelyä ei aloitettu - Tutkittavaksi ottaminen

(EY 88 artiklan 2 kohta ja EY 230 artiklan neljäs kohta)

3. Valtiontuki - Tukisuunnitelmat - Käsittely komissiossa - EY 88 artiklan 2 kohdassa tarkoitettu osapuoli, jota asia koskee - Toimija, jonka kilpailuasemaan kyseinen tuki vaikuttaa

(EY 88 artiklan 2 kohta)

4. Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Komission päätös, jossa todetaan valtiontuen olevan yhteismarkkinoille soveltuva - Yhdistys, joka on perustettu edistämään jäsentensä yhteisiä etuja ja jonka jäseninä on EY 88 artiklan 2 kohdassa tarkoitettuja osapuolia, joita asia koskee - Tutkittavaksi ottaminen

(EY 88 artiklan 2 kohta ja EY 230 artiklan neljäs kohta)

5. Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Komission päätös, jossa todetaan, että maanhankintaohjelman mukainen valtiontuki on yhteismarkkinoille soveltuva - Yhdistys, joka puolustaa maa- ja metsätaloutta harjoittavien jäsentensä etuja ja omistusoikeuksia - Sellaisen yhteenliittymän asema, joka koostuu EY 88 artiklan 2 kohdassa tarkoitetuista osapuolista, joita asia koskee - Tutkittavaksi ottaminen

(EY 88 artiklan 2 kohta, EY 230 artiklan neljäs kohta ja EY 295 artikla)

6. Kumoamiskanne - Komission päätös, jossa todetaan, että maanhankintaohjelman mukainen valtiontuki on yhteismarkkinoille soveltuva - Yhdistys, joka on komission suostumuksella osallistunut aktiivisesti saman ohjelman aikaisemman version muodolliseen tutkintamenettelyyn ja ensin tehdyn yhteismarkkinoille soveltumattomuutta koskeneen päätöksen täytäntöönpanemista koskeviin epävirallisiin keskusteluihin - Sen, joka puolustaa asemaansa neuvottelijana, oma intressi kanteen nostamiseen - Tutkittavaksi ottaminen

(EY 88 artiklan 2 kohta ja EY 230 artiklan neljäs kohta)

7. Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Kanne, joka voidaan ottaa tutkittavaksi - Oikeus vedota kaikkiin EY 230 artiklassa lueteltuihin lainvastaisuusperusteisiin

(EY 230 artiklan toinen kohta)

Tiivistelmä

1. Kun komissio toteaa EY 88 artiklan 2 kohdassa tarkoitettua menettelyä aloittamatta kyseisen artiklan 3 kohdan perusteella, että tuki soveltuu yhteismarkkinoille, niillä, joiden hyväksi kyseisen menettelyn tarjoamat menettelylliset takeet on annettu, on mahdollisuus saada aikaan se, että näitä takeita noudatetaan, vain, jos ne voivat saattaa kyseisen päätöksen yhteisöjen tuomioistuinten tutkittavaksi. Näin ollen kun kantaja pyrkii nostamalla kumoamiskanteen alustavan vaiheen lopuksi tehdystä komission päätöksestä saamaan aikaan sen, että EY 88 artiklan 2 kohdassa määrättyjä menettelyllisiä takeita noudatetaan, kyseisen päätöksen voidaan katsoa koskevan kantajaa suoraan ja erikseen EY 230 artiklan neljännessä kohdassa tarkoitetulla tavalla pelkästään sen perusteella, että kantaja on EY 88 artiklan 2 kohdassa tarkoitettu osapuoli, jota asia koskee.

( ks. 44 kohta )

2. Koska perustamissopimuksessa komissiolle asetetaan valtiontukien tutkimisen osalta velvollisuus antaa niille, joita asia koskee, mahdollisuus esittää huomautuksensa ainoastaan EY 88 artiklan 2 kohdassa määrätyssä tutkintavaiheessa, ne, joita asia koskee, voivat vedota siihen, että tutkinta, joka komission on vietävä läpi, on objektiivisesti katsoen vaikea, ja saada aikaan se, että niiden menettelyllisiä takeita noudatetaan, ainoastaan, jos niillä on mahdollisuus riitauttaa ensimmäisen oikeusasteen tuomioistuimessa päätös olla aloittamatta EY 88 artiklan 2 kohdassa määrättyä menettelyä.

Vaikka kantaja ei ole EY 230 artiklan neljännen kohdan mukaisessa kanteessaan nimenomaisesti ilmoittanut komission loukanneen velvollisuutta aloittaa EY 88 artiklan 2 kohdassa määrätty menettely, mikä olisi estänyt tämän määräyksen mukaisten menettelyllisten oikeuksien käyttämisen, kanteen tueksi esitettyjä kumoamisperusteita tutkittaessa voi tulla ilmi, että kantaja vaatii ensimmäisen oikeusasteen tuomioistuinta toteamaan, että riidanalaiset toimenpiteet aiheuttivat vakavia vaikeuksia toimenpiteiden yhteismarkkinoille soveltuvuuden osalta ja että komission olisi kyseisten vaikeuksien johdosta pitänyt aloittaa muodollinen menettely, ja sillä on tällainen velvollisuus, jos se ei alustavan tutkinnan perusteella ole objektiivisesti pystynyt ratkaisemaan kaikkia vaikeuksia.

( ks. 47-49 kohta )

3. EY 88 artiklan 2 kohdassa ilmauksella "ne, joita asia koskee" ei tarkoiteta ainoastaan sitä yritystä tai niitä yrityksiä, joiden hyväksi kyseistä tukea maksetaan, vaan myös henkilöitä, yrityksiä tai yhteenliittymiä, joiden etuihin sen myöntäminen saattaa vaikuttaa, erityisesti kyseisellä alalla kilpailevia yrityksiä ja sillä toimivia ammattijärjestöjä. Muun yrityksen kuin tuensaajan on osoitettava, että tuen myöntäminen vaikuttaa sen kilpailuasemaan markkinoilla, voidakseen väittää, että asia koskee sitä. Päinvastaisessa tilanteessa kyseinen yritys ei nimittäin ole EY 88 artiklan 2 kohdassa tarkoitettu osapuoli, jota asia koskee.

( ks. 51 kohta )

4. Jos komission päätös, jossa todetaan valtiontuen olevan yhteismarkkinoille soveltuva, vaikuttaa eräisiin yhdistyksen jäseniin, jotka ovat sellaisia taloudellisia toimijoita, joita voidaan pitää riidanalaisten tukien saajien välittöminä kilpailijoina niiden kilpailuaseman osalta, ja jos näin ollen niillä on EY 88 artiklan 2 kohdassa tarkoitettuina osapuolina, joita asia koskee, mahdollisuus nostaa kyseisestä päätöksestä kumoamiskanne yksityishenkilöinä, kyseisellä yhdistyksellä voidaan katsoa olevan oikeus nostaa kanne päätöstä vastaan siltä osin kuin yhdistys on perustettu edistämään jäsentensä yhteisiä etuja.

( ks. 53, 54 ja 60 kohta )

5. Yhdistys, joka on perustettu puolustamaan jäsentensä etuja ja omistusoikeuksia ja varsinkin maa- ja metsätalouden harjoittajien etua saada maa-alueita siitä huolimatta, että ne ovat epäedullisemmassa asemassa maanhankintaohjelman mahdollisiin edunsaajiin nähden, puolustaa todellisuudessa jäsentensä kaupallisia ja kilpailullisia etuja. Tästä syystä väitettä, jonka mukaan sellainen yhdistys ei edusta yritystoimintaan liittyviä etuja vaan jonkinlaisia yhteiskunnallisia etuja ja jonka mukaan komission mainitun ohjelman hyväksyvää päätöstä vastaan nostettu kanne koskee yksinomaan näkökohtia, jotka liittyvät omistusoikeuteen, joka ei EY 295 artiklan perusteella kuulu yhteisön oikeuden soveltamisalaan, ei voida hyväksyä. Näin ollen tällaisella yhdistyksellä on katsottava olevan oikeus nostaa kumoamiskanne jäsentensä puolesta, jotka olisivat voineet EY 88 artiklan 2 kohdassa tarkoitettuina osapuolina, joita asia koskee, nostaa kanteen yksityishenkilöinä.

( ks. 62 ja 63 kohta )

6. Kun yhdistys on osallistunut aktiivisesti komission ensimmäisen sellaisen päätöksen tekemiseen johtaneeseen muodolliseen tutkintamenettelyyn, jossa todetaan, että maanhankintaohjelma ei soveltunut yhteysmarkkinoille, ja jossa määrätään tuet palautettaviksi, sekä kyseisen päätöksen täytäntöönpanemista koskeviin epävirallisiin keskusteluihin, voidaan katsoa, että päätös, jolla hyväksytään kansallisen lainsäätäjän muuttama ohjelma, koskee kyseistä yhdistystä erikseen siltä osin kuin se vetoaa omaan asiavaltuuteensa, koska kyseinen päätös vaikuttaa sen asemaan neuvottelijana.

( ks. 65 ja 66 kohta )

7. Kun kumoamiskanne palvelee yhdistyksen ja sen jäsenten etuja ja kun riidanalainen toimi koskee sitä erikseen ja suoraan, se voi vapaasti vedota mihin tahansa EY 230 artiklan toisessa kohdassa lueteltuun lainvastaisuusperusteeseen. Yhdistystä ei näin ollen voida arvostella siitä, että se olisi syyllistynyt oikeudenkäynnin väärinkäyttöön tai itsenäisiä oikeussuojakeinoja koskevan periaatteen loukkaamiseen, kun se on nostanut EY 230 artiklan nojalla kyseisen kanteen.

( ks. 78 ja 82 kohta )